Document ID: 32012D0480

VYKONÁVACIE ROZHODNUTIE KOMISIE
zo 16. augusta 2012,
ktorým sa členským štátom umožňuje predĺžiť dočasné povolenia udelené v súvislosti s novou účinnou látkou Aureobasidium pullulans
[oznámené pod číslom C(2012) 5709]
(Text s významom pre EHP)
(2012/480/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 1 štvrtý pododsek,
so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (2), a najmä na jeho článok 80 ods. 1 písm. a),
keďže:
(1)
V súlade s článkom 80 ods. 1 písm. a) nariadenia (ES) č. 1107/2009 sa smernica 91/414/EHS naďalej uplatňuje na účinné látky, v prípade ktorých sa pred 14. júnom 2011 prijalo rozhodnutie v súlade s článkom 6 ods. 3 smernice 91/414/EHS.
(2)
V súlade s článkom 6 ods. 2 smernice 91/414/EHS bola Rakúsku v apríli 2008 doručená žiadosť od spoločnosti bio-ferm GmbH o zaradenie účinnej látky Aureobasidium pullulans do prílohy I k smernici 91/414/EHS. V rozhodnutí Komisie 2008/953/ES (3) sa potvrdilo, že dokumentácia je úplná a možno konštatovať, že v zásade spĺňa požiadavky na údaje a informácie stanovené v prílohách II a III k uvedenej smernici.
(3)
Potvrdenie úplnosti dokumentácie bolo potrebné, aby sa mohla podrobne preskúmať a aby sa členským štátom umožnilo udeliť dočasné povolenia týkajúce sa prípravkov na ochranu rastlín obsahujúcich príslušnú účinnú látku na obdobie najviac troch rokov v súlade s podmienkami stanovenými v článku 8 ods. 1 smernice 91/414/EHS, najmä s podmienkami súvisiacimi s podrobným hodnotením účinnej látky a prípravkov na ochranu rastlín vzhľadom na požiadavky stanovené v uvedenej smernici.
(4)
Účinky tejto účinnej látky na zdravie ľudí a životné prostredie sa posudzovali v súlade s ustanoveniami článku 6 ods. 2 a 4 smernice 91/414/EHS z hľadiska spôsobov použitia navrhovaných žiadateľom. Spravodajský členský štát predložil 16. decembra 2009 Komisii návrh hodnotiacej správy.
(5)
Po predložení návrhu hodnotiacej správy spravodajským členským štátom sa zistilo, že je potrebné, aby žiadateľ predložil ďalšie informácie a aby spravodajský členský štát preskúmal uvedené informácie a predložil hodnotenie. Preskúmanie dokumentácie preto ešte stále prebieha a hodnotenie nebude možné dokončiť podľa časového rámca stanoveného v smernici 91/414/EHS.
(6)
Keďže sa v rámci hodnotenia doteraz nezistil žiaden dôvod na bezprostredné obavy, členským štátom by sa mala poskytnúť možnosť predĺžiť dočasné povolenia udelené na prípravky na ochranu rastlín obsahujúce príslušnú účinnú látku o obdobie v dĺžke 24 mesiacov v súlade s ustanoveniami článku 8 smernice 91/414/EHS, aby sa umožnilo pokračovanie skúmania dokumentácie. Očakáva sa, že proces hodnotenia a rozhodovania v súvislosti s rozhodnutím o možnom schválení v súlade s článkom 13 ods. 2 nariadenia (ES) č. 1107/2009, pokiaľ ide o Aureobasidium pullulans, sa dokončí do 24 mesiacov.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty môžu predĺžiť dočasné povolenia týkajúce sa prípravkov na ochranu rastlín obsahujúcich Aureobasidium pullulans na obdobie, ktoré sa skončí najneskôr 31. augusta 2014.
Článok 2
Toto rozhodnutie stráca účinnosť 31. augusta 2014.
Článok 3
Toto rozhodnutie je určené členským štátom.
V Bruseli 16. augusta 2012

Labels: 3
6